‘Duitsland, België weet nou van situasie in SA’Die VF Plus vergader met die Duitse Alternative for Germany-party (AfD) (Foto: Verskaf) Die VF Plus en ŉ afvaardiging van die Duitse Alternative for Germany-party (AfD) het Woensdag vergader om onder meer plaasmoorde en onteiening sonder vergoeding te bespreek. Die afvaardiging is gelei deur Sven Tritschler, ŉ provinsiale parlementslid van die Duitse staat Noord Rhine-Westphalia. Dié vergadering vorm deel van ŉ deurlopende aksie van die party, die Slaan terug SA-veldtog, wat poog om die internasionale gemeenskap in te lig oor onder meer die huidige bedreiging van eiendomsreg in Suid-Afrika en ander menseregtevergrype. Dr. Pieter Groenewald, leier van die VF Plus, het België verlede week besoek as deel van hierdie internasionaliseringsveldtog. Hy het onder meer aan ŉ stille-protesoptog van die Vlaams Belang-Jeugaksie teen plaasmoorde in Gent deelgeneem en dié groep toegespreek, met Europese parlementslede vergader en die presidensie van UNPO (Unrepresented Nations & Peoples Organization) toegespreek. “Indien die Grondwet van Suid-Afrika wel gewysig word om onteiening sonder vergoeding moontlik te maak, sal dit ŉ oortreding van onder meer die Verenigde Nasies se Handves en Internasionale Verdrag op Menseregte wees,” sê Groenewald. Die optog teen plaasmoorde in Gent, België. Foto: Facebook Volgens hom is dit daarom belangrik om dié internasionaliseringsprogram te dryf sodat die buiteland “betyds van die verwikkelinge in Suid-Afrika” kan kennis neem. Dr. Groenewald het in Junie verlede jaar UNPO se dertiende algemene vergadering in die Skotse parlement in Edinburgh oor selfbeskikking toegespreek en het gesê selfbeskikking is ŉ internasionaal erkende en aanvaarde beginsel wat aan minderheidsgroepe die reg verleen om hulself teen assimilasie en gevolglike verdwyning in ŉ meerderheid te beskerm. Hy het gesê selfbeskikking word verskans in die Verenigde Nasies (VN) se Handves en die Internasionale Deklarasie op Burgerlike en Politieke Regte as ŉ reg van “alle mense”. Dr. Groenewald se besoek kom nadat die Nieuw-Vlaamse Alliantie (N-VA) ook ŉ seminaar by die Belgiese parlement in Brussel gehou het oor plaasmoorde én die ANC se beleid van eiendomsonteiening sonder vergoeding.